
Kapcsolati erőszak és az iskolai prevenciós csoportok hatékonysága


Napjainkban a családon belüli és a párkapcsolati erőszakra a társadalom magánügyként, tabuként tekint. A családon belüli erőszak egy nagyon komplex, sokrétű jelenség, amelynek számos megjelenési formája van.
A hozzátartozók sérelmére elkövetett erőszakos bűncselekmények esetén a rendelkezésre álló statisztikai adatok alapján a magas látencia miatt csak következtetni tudunk a probléma súlyosságára. A KSH adatai szerint a hozzátartozók sérelmére elkövetett erőszakos bűncselekmények áldozata 70%-ban a nők és 30%-ban a férfiak voltak 2011-ben. (https://www.ksh.hu/szamlap/eletunk_csbe.html?lang=hu)
Az Európai Unió Alapjogi Ügynöksége 2014-ben végzett reprezentatív kutatása szerint Magyarországon élete során minden ötödik nő a partnere által elszenved testi vagy szexuális erőszakot. Napjainkban körülbelül 220.000 nő él olyan kapcsolatban, ahol a partnere valamilyen formában bántalmazza. (https://nane.hu/wp-content/uploads/miert_marad_2015.pdf)
Az UNICEF nemzetközi kutatása szerint a világon egymilliárd gyermeket érint évente a szexuális, fizikai vagy pszichológiai bántalmazás valamelyik formája. Mindemellett napjainkban a pandémia okozta bezártság, félelem és egzisztenciális bizonytalanság a gyermekek számára még veszélyesebbé tette a világot 2020-ban, becslések szerint akár 30%-kal is nőhetett a gyermekek elleni bántalmazási esetek előfordulása, amely legjelentősebben látens módon és évekig feltáratlan formában történik. (https://nane.hu/wp-content/uploads/miert_marad_2015.pdf)
Dolgozatomban a Miskolcon dolgozó iskolai szociális segítők speciális fókuszú prevenciós csoportfoglalkozásait és hatásukat vizsgáltam. Kutatásom első részében félig strukturált interjúk segítségével három dimenzión keresztül vizsgálódtam: a segítő szakemberek tapasztalatait valamint a prevenciós csoportfoglalkozások hatását interjús kutatás segítségével, a prevenciós csoportok működését résztvevő megfigyelés módszerével vizsgálom.
Mindemellett a bántalmazás megjelenését kívánom vizsgálni a Miskolc városában tanuló azon fiatalkorú gyermekek körében, akik részt vettek a speciális fókuszú prevenciós csoportfoglalkozáson. Kutatásom második részében az erőszak megjelenési formáit, a bántalmazás folyamatát, a bántalmazás érintettjeinek tapasztalatait valamint az áldozatok segítségkérésének folyamatát kutattam az interjúzás módszerével.



